钦定古今图书集成/历象汇编/乾象典/第028卷 > 刘氏杂志 > 《齐七政赋》〈以明主法天用齐七政为韵〉宋周渭
## 钦定古今图书集成/历象汇编/乾象典/第028卷 > 刘氏杂志 > 《齐七政赋》〈以明主法天用齐七政为韵〉宋周渭

天之垂象兮无臭无声，君之立德兮赫赫明明，将同
符而合矩，在璿玑于玉衡。故运彼四时，寒燠随其建
指，齐其七政，有道感于无情，故使黎民于变，万物由
庚，神不秘其福，地不爱其祯。原其天斯覆兮地斯载，
播群芳而作主；日阳德兮月阴灵，俾五星而为辅，谅
无私于照烛，或任晦于烟雨。国风可仰，守官方赞于
羲和；人力不侔，杖策已疲于夸父。夫能文者政乃不
乏，示寰瀛之大法；运天者道在于干，占日月之初躔。
既推历以生律，亦钩深而索元。徒观其如璧之合，如
珠之联。甲子不迷，符太初之朔旦；精意以享，同肆类
于昊天。七政匪差，万邦攸共，采石氏之经，听畴人之
颂。远而望也，粲粲映非云之云；默而识之，昭昭为非
用之用。岁在木而循度，镇居中而不携。荧惑无犯于
奋若，太白莫陵于摄提。将不盈而不缩，岂乍高而乍
低。故我后所以引唐尧而作式，指虞舜而思齐。动于
天兮德有一，丽于天兮曜有七。四海以之升平，千箱
以之充实。岂比见晕珥适背之状，语怪变云气之质。
非训俗以齐人，徒废时而乱日。客有从笔砚而未达，
怀忠信而待命。望莳蓂于朝阶，知如春之圣政。窃昧
谈天之辩，庶俾观象之咏。